Oorsaak van Glee-akteur se dood bekend gemaak | Maroela Media
Die oorsaak van Cory Monteith, ster van die televisiereeks, Glee,is Woensdag bekend gemaak.
'n Lykskouer in British Columbia het aangekondig dat Monteith dood is aan 'n oordosis heroïen en alkohol, berig BBC.
Die 31-jarige Kanadees, wat Finn Hudson op die program vertolk het, is Saterdag dood aangetref in 'n hotelkamer in Vancouver. Die lykskouer het gesê daar is geen bewyse dat die dood "enigiets behalwe 'n tragiese ongeluk" is nie.
Monteith is in April vir dwelmverslawing behandel.
Dit wil voorkom of die akteur alleen in die kamer was, aangesien die hotel se video- en elektroniese rekords aandui dat hy Saterdagoggend vroeg alleen in die kamer in is. Personeellede het ondersoek ingestel toe hy op 13 Julie omstreeks 12:00 nog nie uitgeboek het nie. Hy het in daardie stadium vir 'n week lank in die hotel gebly.
Die polisie sê hulle glo Monteith was reeds 'n paar uur dood voordat sy liggaam opgespoor is.
Lea Michele, Monteith se meisie, wat saam met hom in Glee gespeel het, het 'n verklaring uitgereik waarin sy sê dat sy "baie dankbaar is vir al die liefde en ondersteuning wat sy van familie, vriende en aanhangers ontvang het".